Diari Oficial de la Generalitat Valenciana


Sumari del DOGV 5941, del 27-01-2009 (2009/682)

DECRET 18/2009, de 23 de gener, del Consell, pel qual regula la Comissió Interterritorial de Cooperació al Desenrotllament.
---------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/01/23/18/dof/vci/html**

### Dades del document

Número de DOGV
:   5941

Data del DOGV
:   27-01-2009

Secció del DOGV
:   I. DISPOSICIONS GENERALS

Número del document
:   2009/682


Data del document
:   23-01-2009

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * Conselleria Immigració i Ciutadania
    * legislació
    * reglament intern
    * ajuda al desenvolupament

DECRET 18/2009, de 23 de gener, del Consell, pel qual regula la Comissió Interterritorial de Cooperació al Desenrotllament. [2009/682]  
La Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, va crear entre els seus òrgans de coordinació i assessorament, regulats en el capítol III, la Comissió Interterritorial de Cooperació al Desenrotllament, com a òrgan de coordinació, col·laboració i assistència recíproca entre la Generalitat i les altres administracions valencianes que incloguen en els seus pressupostos partides imputables com a ajuda de cooperació al desenrotllament.  
D'esta manera, es promou eficaçment la coordinació de les polítiques públiques de les administracions valencianes en matèria de cooperació al desenrotllament, a fi de la consecució d'objectius comuns, en especial, contribuir de manera efectiva i real a l'eradicació de la pobresa, establir mecanismes i accions comunes i promoure l'intercanvi d'informació en esta matèria.  
L'article 16.4 de la Llei 6/2007, de 9 de febrer, de la Generalitat, disposa que la composició i el funcionament de la Comissió Interterritorial de Cooperació al Desenrotllament es determinarà reglamentàriament.   
Així mateix, la disposició final primera, apartat 2, de l'esmentada llei establix que en el termini d'un any, des de l'entrada en vigor d'esta, el Consell ha d'aprovar els reglaments de desplegament d'esta.  
Per raó del que s'ha exposat, a proposta del conseller d'Immigració i Ciutadania, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 23 de gener de 2009,  
DECRETE  
Article 1. Objecte  
El present decret té com a objecte la regulació de la composició i el funcionament de la Comissió Interterritorial de Cooperació al Desenrotllament.  
Article 2. Naturalesa i adscripció de la comissió interterritorial  
1. La Comissió Interterritorial de Cooperació al Desenrotllament és un òrgan col·legiat de l'administració de la Generalitat a què correspon la coordinació, la col·laboració i l'assistència recíproca entre la Generalitat i les altres administracions valencianes que incloguen en els seus pressupostos partides computables com a ajuda de cooperació al desenrotllament.  
2. La comissió interterritorial s'adscriu a la conselleria que té les competències en matèria de cooperació al desenrotllament en la Generalitat.  
Article 3. Funcions de la Comissió Interterritorial de Cooperació al Desenrotllament  
Correspon a la Comissió Interterritorial de Cooperació al Desenrotllament:  
a) Impulsar l'intercanvi d'informació permanent entre la Generalitat i les altres administracions de la Comunitat Valenciana sobre les actuacions que ambdós duguen a terme en l'àmbit de la cooperació al desenrotllament, i promoure la sistematització de la informació sobre els seus programes, projectes i accions.  
b) Conéixer la planificació de la cooperació valenciana, a fi de garantir la coherència i la complementarietat de les accions de desenrotllament que aquelles realitzen en el marc de les seues competències.  
c) Promoure accions conjuntes de cooperació al desenrotllament entre els membres de la Comissió, especialment en matèria de sensibilització i educació al desenrotllament i de cooperació municipal.  
d) Facilitar el coneixement dels projectes duts a terme i el seu impacte entre la ciutadania en els distints municipis valencians.  
Article 4. Composició de la comissió interterritorial  
1. La Comissió Interterritorial de Cooperació al Desenrotllament està composta pels membres següents:  
a) Presidència: la persona titular de la conselleria competent en matèria de cooperació internacional al desenrotllament.  
b) Vicepresidència: la persona titular de la secretaria autonòmica competent en matèria de cooperació internacional al desenrotllament.  
c) Vocals:  
- Cinc representants del Consell, amb rang no inferior a director general, triats per la presidència de la Comissió.  
- Un representant de cada una de les tres diputacions provincials de la Comunitat Valenciana, amb rang de diputat o diputada i nomenat pel president o presidenta de cada entitat.  
- Les persones titulars de les direccions territorials del Consell en la matèria i, si no n'hi ha, les persones titulars de les delegacions del Consell en les tres províncies de la Comunitat Valenciana.  
- Un representant de la Federació Valenciana de Municipis i Províncies, amb rang directiu, nomenat pel president o presidenta de l'entitat.  
- Un representant del Fons Valencià per la Solidaritat, amb rang directiu, nomenat pel president o presidenta de l'entitat.  
- Un representant de cada un dels tres ajuntaments de les capitals de província, amb rang de regidor o regidora, nomenat per l'alcalde o l'alcaldessa de l'entitat.  
- Sis representants dels restants municipis de la Comunitat Valenciana que incloguen en els seus pressupostos partides computables com a ajuda de cooperació al desenrotllament, designats pel president de la Comissió, a proposta de la Federació Valenciana de Municipis i Províncies, amb rang de regidor o regidora. Per a la seua elecció es tindran en compte variables quant a població, economia i situació geogràfica.  
d) La persona titular del centre directiu amb competència en matèria de cooperació internacional al desenrotllament, que actuarà a més com a secretari de l'òrgan col·legiat i que assistirà a les sessions amb veu i vot.  
2. La comissió interterritorial disposarà d'una secretaria administrativa, que correspondrà a la unitat administrativa que tinga atribuïdes les funcions de secretariat administratiu dels òrgans col·legiats de la Generalitat.  
3. Per a un major coneixement dels temes que s'han de tractar, a les reunions de la comissió interterritorial podran assistir els funcionaris, experts o aquelles altres persones que el mateix òrgan col·legiat decidisca, disposant de veu però no de vot.  
4. La comissió interterritorial podrà acordar la creació de comissions tècniques de treball.  
Article 5. Funcionament de la Comissió Interterritorial de Cooperació al Desenrotllament  
1. La constitució, convocatòria, règim de les sessions i d'adopció d'acords i, en general, el funcionament de la comissió interterritorial s'ajustarà al que establixen els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. La comissió interterritorial, sense perjudici del que disposa el paràgraf anterior, podrà aprovar normes pròpies de funcionament intern per al millor exercici de les seues atribucions.  
3. La comissió interterritorial es reunirà, almenys, dos vegades a l'any en sessió ordinària i, en extraordinària, quan la importància dels assumptes a tractar ho requerisca, per convocatòria del seu president, a iniciativa pròpia o a petició d'un terç dels seus membres.  
DISPOSICIONS FINALS  
Primera  
Queda facultat el titular de la conselleria competent en matèria de cooperació internacional al desenrotllament per a dictar les disposicions necessàries per al compliment i desplegament d'este decret.  
Segona  
El present decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 23 de gener de 2009.  
El president de la Generalitat,  
FRANCISCO CAMPS ORTIZ  
El conseller d'Immigració i Ciutadania,  
RAFAEL BLASCO CASTANY


Còpia Permalink ELI